SKRIFTLIG FORESPØRGSEL E-3058/01

af Vincenzo Lavarra (PSE) og Giovanni Pittella (PSE) til Kommissionen

(5. november 2001)

Om: Anmodning om forlængelse med henblik på gennemførelse af multiregionale operationelle programmer

Rådets forordning nr. 2081/93(1) og senere hermed forbundne beslutninger er ved at udløbe; den 31. december 2001 vil fordelene i medfør af denne forordning bortfalde; i forbindelse med fællesskabsstøtterammen for 1994-99 vedrørende regioner under mål nr. 1 er ministeriet for land- og skovbrugspolitik ansvarligt for programmeringen og forvaltningen af to multiregionale operationelle programmer; gennemførelsesfasen for de to programmer, hvis fuldstændige afslutning er af vital og strategisk betydning for Italien, er blevet forsinket væsentligt på grund af uforudsete problemer, der har vist sig i løbet af årene (forsinkelser på grund af bureaukratisk langsommelighed, BSE-krisen, mund-og klovsygen, manglende tillid hos operatørerne og usmidige markeder m.v.); ministeriet for land- og skovbrugspolitik har fremsat anmodning om forlængelse med henblik på afslutning af ovennævnte programmer.

Kan Kommissionen på baggrund af ovennævnte omstændigheder bevilge en forlængelse på mindst 12 måneder, således at der kan findes en positiv løsning på denne situation, idet begge programmer befinder sig på et vigtigt stade i gennemførelsesfasen, og det bør forhindres, at fristen den 31. december 2001 medfører en tilintetgørelse af det hidtil udførte arbejde?

(1) EFT L 193 af 31.7.1993, s. 5.

Svar afgivet på Kommissionens vegne af Franz Fischler

(28. november 2001)

De ærede medlemmer spørger, om det er muligt at forlænge fristen for udgiftsafholdelsen på nationalt niveau for de to multiregionale operationelle programmer, der forvaltes af ministeriet for landbrugs- og skovbrugspolitik, og som modtager støtte fra EUGFL, Udviklingssektionen, som led i fællesskabsstøtterammen for Italien for mål 1 i perioden 1994/1999. Der er tale om multiregionale operationelle programmer vedrørende tjenesteydelser med henblik på bedre afsætning af landbrugsprodukter fra Syditalien og aktiviteter til støtte for udviklingstjenesteydelser for landbruget.

Her må der først mindes om, at Kommissionen som ansvarlig for gennemførelsen af EU's budget skal sikre, at de gældende regler og beslutninger overholdes.

Det er Kommissionens opfattelse, at der kun kan gives tilladelse til udsættelse af et program, hvis der er tale om force majeure, som større katastrofer, og om tilfælde, der kan sidestilles med force majeure, hvis disse tilfælde har alvorlige følger for iværksættelsen af støtten eller gennemførelsen af interventionen fra strukturfondene. En sådan tilladelse kan ligeledes gives, hvis der er tale om en klart identificeret fejl, herunder tekniske fejl, som kun kan tilskrives Kommissionen. Da der i dette tilfælde ikke er tale om sådanne tilfælde, har Kommissionen ikke kunnet imødekomme de italienske myndigheders anmodning om forlængelse for de to programmer.

Med hensyn til de begrundelser, der fremsættes af de ærede medlemmer, finder Kommissionen stadig ikke, at ovennævnte betingelser er opfyldt. Derfor kan den ikke bevilge den udsættelse på tolv måneder, som der er anmodet om for de to programmer, der forvaltes af det italienske landbrugsministerium.